Sheila Dikshit

Sheila Dikshit (31. maaliskuuta 1938 – 20. heinäkuuta 2019) oli intialainen poliitikko, joka toimi vuosina 1998–2013 Delhin pääministerinä ollen siinä virassa pisimpään palvellut henkilö. Parlamentaarisista asioista vastaavana valtioministerinä hän toimi 1986–1989 Rajiv Gandhin hallituksessa.

Ennen Delhin pääministeriksi pääsyä vuonna 1998 Dikshit oli melko tuntematon henkilö paikallispolitiikassa ja hänen ehdokkuutensa kohtasi kongressipuolueen sisällä vastustusta. Vastustajien mukaan hänen suurin ansionsa oli olla naimisissa tunnetun poliitikon ja ministerin, Uma Shankar Dikshitin, pojan kanssa ja hyvissä väleissä puolueen johtoon. Hän toimi virassa lopulta kolme kautta kunnes hävisi vaaleissa Arvind Kejriwalille 25 864 äänellä vuonna 2013. Ensikosketuksen politiikkaan Dikshit sai toimimalla aviomiehensä isän avustajana.

Hän halusi erota tehtävästään vuonna 2012 terveyssyistä, mutta tuolloin tapahtunut kohuttu joukkoraiskaustapaus pakotti hänet jäämään virkaan, jotta eroamista ei olisi nähty pakona vaikeasta tilanteesta.

Dikshit muistetaan Delhin liikenneinfrastruktuurin ja julkisen liikenteen parantamisesta sekä pyrkimyksestä vähentää Delhin ilmansaasteita.

Vuonna 2014 hän toimi vähän aikaa Keralan kuvernöörinä, kunnes erosi tehtävästä. Dikshit syytti erostaan hallitusta, joka hänen mukaansa pakotti kongressipuolueen johtamaa vaaliliittoa edustavia kuvernöörejä eroamaan.

80-vuotiaana hänet valittiin puolueensa pääministeriehdokkaaksi Uttar Pradeshin osavaltioon, mutta päätös peruttiin kun Samajwadi Party päätti tehdä yhteistyötä kongressipuolueen kanssa. Vuonna 2019 hän kuoli sydänhalvaukseen delhiläisessä sairaalassa, jonka jälkeen Delhin paikallishallitus päätti julistaa kahden päivän mittaisen suruajan.

Lähteet

Aiheesta muualla

 Profiili Delhin hallituksen sivuilla (arkistoitu)

Delhin pääministerit
Keralan kuvernöörit
Lok Sabhan jäsenet
Intian kongressipuolueen poliitikot
Vuonna 1938 syntyneet
Vuonna 2019 kuolleet